病中謝三山問訊
作者：李石
朝代：宋

paragraphs: 我昔擇師友，所至多朋儔。
道義自然合，如以膠漆投。
一官既已得，勢利尋戈矛。
向者市道交，日親成日讎。
僅餘山林士，共結方外游。
一語不及俗，自是無悔尤。
况乃生死事，同參無異謀。
何暇及汝曹，惴惴性命憂。
此間地步窄，椰子包山丘。
三山妙僧傑，道眼寬處求。
憐我本逐客，饑凍妻孥羞。
有如呼雲鶴，拍拍青泥溝。
儻非香火緣，詎肯相恤收。
阿璋栴檀林，手挽銀河流。
便欲洗俗輩，歡喜解我愁。
阿興兩隨我，五湖盟白鷗。
對師思亡友，中書爛銀鈎。
阿鑑殊可人，出世依大侯。
禪學瑄演輩，圭峯家法優。
人人蹴龍象，一笑風馬牛。
死鼠豈鳳食，徒然嚇鵂鶹。
行藏汝自用，吾生去來休。